open-index/open-wikipedia-markdown huggingface dataset:
Kvazaar

**Kvazaar** on Tampereen yliopiston Ultra Video Group -tutkimusryhmän kehittämä avoimen lähdekoodin HEVC-kooderi. Ohjelmisto on kirjoitettu C-kielellä ja se toimii useissa eri käyttöjärjestelmissä. Kvazaar tunnetaan tehokkaasta toteutuksestaan High Efficiency Video Coding (HEVC)/MPEG-H Part 2/H.265 -standardista ja se on voittanut mm. ACM Multimedia 2016 -konferenssin Open Source Software Competition -kilpailun. Lisäksi Kvazaar on liitetty FFmpeg -multimediakehykseen ja se on yksi OpenBenchmarking.org-sivuston testiohjelmistoista.

Nokia käyttää Kvazaaria esimerkkinä Omnidirectional MediA Format (OMAF) -videoiden tuotantoon.

## Yleiskatsaus
Kvazaar kehitettiin tarjoamaan tehokas, avoimen lähdekoodin toteutus HEVC/MPEG-H Part 2/H.265 -videonpakkausstandardista, joka on suunniteltu tarjoamaan parempi videonlaatu pienemmillä bittinopeuksilla kuin edeltäjänsä AVC/MPEG-4 Part 10/H.264. Ohjelmisto on suunniteltu modulaariseksi ja laajennettavaksi, mikä mahdollistaa videokoodaustekniikoiden tutkimuksen. Kvazaaria voi käyttää myös kirjastona ohjelmistorajapinnan kautta.

## Kehitys
Kvazaarin kehitys alkoi 2012 Tampereen teknillisellä yliopistolla Marko Viitasen toimesta. Ensimmäinen virallinen julkaisu v0.2.0 tehtiin 2014, kun pakkaajasta oli saatu käytettävä.

Kvazaar tukee HEVC:n Main- ja Main10-profiileja ja sisältää ominaisuuksia, kuten

* inter- ja intraennustus
* lohkokoot 64×64...4×4
* deblocking- ja SAO (sample adaptive offset) -filtteröinti
* rinnakkaiskäsittelytyökalut, kuten ”Wavefront”-rinnakkaiskäsittely ja ”tile”-kuvaosiointi
* bittinopeuden säätö

Kvazaarista on lisäksi tehty Git-haara, uvg266, joka mahdollistaa VVC/H.266-standardin mukaisen pakkauksen käytön.

## Suorituskyky
Uusimpien päivitysten jälkeen Kvazaar on yksi nopeimmista avoimen lähdekoodin HEVC-koodereista, joka tarjoaa tasapainon koodausnopeuden ja pakkaustehokkuuden välillä, kilpaillen jopa suositun x265 pakkaajan kanssa. OpenBenchmarking-sivuston perusteella Kvazaar v2.2 pystyy koodaamaan 4K-videota yli 30 kuvaa sekunnissa kuluttajatason prosessoreilla.

## Katso myös
* x265
* HEVC
* Videonpakkaus

## Lähteet

## Aiheesta muualla

* Virallinen verkkosivusto
* GitHub-projektisivu
Kuubanviiriäiskyyhky

**Kuubanviiriäiskyyhky** (*Starnoenas cyanocephala*) on kyyhkyihin kuuluva lintulaji. Lajia tavataan uhanalaisena Kuubassa.

## Koko ja ulkonäkö
Kuubanviiriäiskyyhky voi kasvaa 29–35 cm pitkäksi. Sukupuolet muistuttavat toisiaan ulkonäöltään. Lajin pää on musta ja päälaki sininen. Nokasta niskaan kulkee valkoinen juova. Kuubanviiriäiskyyhkyn alarinta on musta, ja sen alareunassa on valkoinen kaari. Niska on ruskean ja mustan juovittama. Linnun selkä, siivet ja vatsa ovat ruskeat.

## Levinneisyys ja elintavat
Kuubanviiriäiskyyhkyä tavataan paikoittain Kuubassa, ja yleisin se on Zapatan suoalueella. Lajin elinympäristöä ovat usein soisten alankometsien pohjakerrokset. Linnut liikkuvat usein yksin tai pareittain mutta saattavat myös kerääntyä ryhmiksi. Kuubanviiriäiskyyhkyn ravintoa ovat marjat, siemenet ja nilviäiset. Pesimäkausi kestää maaliskuulta kesäkuulle. Risupesä on kasvien tai puunrungon suojaama. Naaras munii kaksi munaa. 

Kuubanviiriäiskyyhky luokitellaan erittäin uhanalaiseksi, ja kannan kooksi arvioidaan 1&nbsp;000–2&nbsp;500 yksilöä. Kantaa uhkaavat elinympäristön häviäminen hakkuiden ja hurrikaanien vuoksi sekä metsästys ravinnoksi.

## Lähteet
Myöhänen

**Myöhänen** on sukunimi, joka on muun muassa seuraavilla suomalaisilla henkilöillä:

*Pasi Myöhänen, toimittaja ja kirjeenvaihtaja
*Reino Myöhänen (1932–2023), päätoimittaja
Henry Hetherington

**Henry Hetherington** (1792–1849) oli englantilainen painaja, kustantaja ja sanomalehden omistaja. Hän syntyi Lontoossa räätälin perheeseen. Kolmetoistavuotiaana Henry pääsi painaja Luken Mansardin apupojaksi. Myöhemmin hän työskenteli painajana Belgiassa, mutta palasi Lontooseen vuonna 1815.

## Toiminta
Hetheringtonin arvomaailma oli radikaali, ja hänet vangittiin veronkierrosta kolme kertaa. Hetherington puolusti sosiaalista oikeudenmukaisuutta, lehdistönvapautta, yleistä äänioikeutta ja uskonnonvapautta. Hänen perustamiaan sanomalehtiä olivat *Political Economist and Universal Philanthropist, The Penny Papers for the People,* *The Poor Man´s Guardian* ja *London Dispatch.*

## Lähteet
National League (jääkiekko) -kausi 2022–2023

**National League -kausi 2022–2023** oli Sveitsin jääkiekkoliiga National Leaguen 85. kausi.

## Sarjataulukko

## Pudotuspelit

## Runkosarjan tilastot
### Pistepörssi

### Maalivahdit

## Lähteet
Luettelo Norjan oikeusministereistä

**Tämä on luettelo [[Norjan oikeusministeri|Norjan oikeusministereistä]]**. Oikeus- ja poliisiministeriö perustettiin 17. marraskuuta 1818 yhdistämällä toinen ja kolmas ministeriö. Alkuperäiset ministeriöt perustettiin 30. marraskuuta 1814.

## Lähteet
18. hikō sentai

**18. hikō sentai** oli keisarillisen Japanin armeijan ilmavoimien hävittäjäyhtymä (rykmentti), joka perustettiin joulukuussa 1943. Sen rungon toimitti 244. hikō sentai. Yhtymä saavutti operatiivisen valmiuden helmikuussa 1944. Tammikuussa 1945 se muutettiin törmäysyksiköksi pyrittäessä torjumaan Boeing B-29 Superfortress pommikoneiden toimintaa Japanin yllä. Yhtymä nimettiin samalla 6. shinten seikutaiksi.

## Kalusto
Yhtymän kalustona olivat:
*Kawasaki Ki-61 joulukuu 1943 – kesäkuu 1945
*Kawasaki Ki-100 maaliskuu 1945 – sodan loppuun

## Komentajat
Yhtymän komentajina olivat:
*majuri Rinzo Isozuka helmikuu 1944 – heinäkuu 1945
*majuri Takebumi Kuroda heinäkuu 1945 – sodan loppuun

## Lähteet
*

### Viitteet
Argentiinan maantiede

Argentiinan länsipuolella on Chile, pohjoispuolella ovat Bolivia ja Paraguay ja itäpuolella ovat Brasilia ja Uruguay. Argentiinan ja Chilen rajalla on Andien vuorijonoa 5&nbsp;300 kilometriä. Brasilian ja Uruguayn rajaseudulla virtaavat joet Rio Paraguay, Rio Paraná, Rio Iguaçu, Rio Uruguay ja Rio de la Plata.

## Maastonmuodot

Argentiinan alueella sijaitsevat Andien vuoret koostuvat kolmesta osasta. Pohjoisessa on Punan vuoristoalue, maan keskiosassa ovat korkeimmat vuoret ja maan eteläosassa on Patagonian vuorijono. Punan keskiosassa on 5&nbsp;000–6&nbsp;000 metriä korkeita vuoria, joita ympäröi 3&nbsp;000–3&nbsp;500 metriä korkea ylänkö. Ylängön läheisyydessä on myös 5&nbsp;000 metriä korkea esivuoristo. Maan keskiosissa sijaitsevan korkean vuoriston alueella, lähellä Mendozan kaupunkia sijaitsee Andien korkein vuori Aconcagua. Patagonian Andit ulottuvat Isla de los Estosiin saakka. Tällä vuoristoalueella on graniittinen vuori Cerro Fitz Roy, joka on 3&nbsp;375 metriä korkea. 

Maan pohjois- ja itäosassa on tasankoja, jotka koostuvat Chacon alueesta, kahden joen laaksosta ja pampan arosta. Chaco sijaitsee Paraguayn rajaseudulla ja osa alueesta on niin matalalla, että se on merenpinnan tason alapuolella. Osa alueesta on metsää, mutta alueen pohjoisosassa on kuivaa aluetta. Kahden joen laaksossa on ruohostomaata ja soita. Pampa on harvapuista ja tasaista aluetta. Coloradojoen eteläpuolella on Patagonia, missä on yksittäisiä vuoria ja kanjonimaisia laaksoja. Alue on suurelta osin puoliaavikkoa.

## Ilmasto
Ilmasto vaihtelee maan luoteisosan subtrooppisesta ilmastosta Patagonian kylmään ilmastoon. Kuivinta on Patagonian kuivimmilla seuduilla, missä vuotuinen sademäärä on noin 250 mm. Sateisinta on maan koillisosassa, missä vuotuinen sademäärä on noin 1&nbsp;900 mm.

## Luonto
Maan koillisosassa on sademetsää, missä on uhanalaisia kasveja ja eläimiä. Sademetsien eläimiä ovat tapiiri, jaguaari, apinat, vyötiäiset ja villikissat. Korkeilla ylänköalueilla elää laamoja, alpakoita, vikunjia ja guanakoja. Andien alueen lintuja ovat kondorit. Atlantin rannikolla jotkut eläinlajit elävät yhdyskuntina, kuten pingviinit, hylkeet, merilehmät ja merikarhut.

## Lähteet
Krohg

**Krohg** on norjalainen sukunimi muun muassa seuraavilla henkilöillä:
 	
* Christian Krohg (1777–1828), vuonna 1818 Norjan oikeusministeri
* Christian Krohg (1852–1925), norjalainen taidemaalari
* Oda Krohg (o.s. Lasson; 1860–1935), norjalainen taidemaalari

## Katso myös
* Krogh
Valtteri Arstila

**Pekka Valtteri Arstila** (s. 1974) on suomalainen filosofi, joka toimii filosofian professorina Turun yliopistossa. Hän väitteli filosofian tohtoriksi Turun yliopistossa vuonna 2005. Hän on myös teoreettisen filosofian dosentti Helsingin yliopistossa.

Arstila on erikoistunut mielenfilosofiaan. Hän on tutkinut esimerkiksi ajan kokemisen subjektiivisuutta.

## Julkaisut

* Valtteri Arstila: *The Paradox of Colors* (väitöskirja). Turun yliopisto 2005.
* Valtteri Arstila ja Dan Lloyd (toim.): *Subjective Time: The Philosophy, Psychology, and Neuroscience of Temporality*. MIT Press 2014.

## Lähteet

## Aiheesta muualla

* Virallinen sivusto
* ORCID
* Google Scholar
Kaabil

**Kaabil** (; suom. ”Kykenevä”) on vuonna 2017 ensi-iltansa saanut intialainen hindinkielinen toimintatrillerielokuva, jonka on ohjannut Sanjay Gupta. Pääosia näyttelevät Hrithik Roshan ja Yami Gautam. Elokuva seuraa sokeaa äänitaiteilijaa, jonka vaimo kohtaa epäoikeudenmukaisuutta ja kuolee. Hän päättää kostaa vaimonsa kuolemasta vastuussa oleville ja samalla hämätä poliisia oletuksella, että kukaan ei uskoisi sokean voivan tappaa.

## Näyttelijät

## Soundtrack

## Arviot
**[[Bollywood Hungama]]*: 
**[[DNA India]]*: 
**[[The Times of India]]*: 
**[[Filmfare]]*: 
**[[Firstpost]]*: 
**[[Rediff]]*: 
**[[The Guardian]]*: 
**[[The Hindu]]*: 
**[[The Indian Express]]*: 

## Lähteet

## Aiheesta muualla
* 
*
Heli Marjanen

**Heli Marjanen** (s. 1960) on suomalainen talousmaantieteilijä, joka on toiminut professorina Turun kauppakorkeakoulussa vuodesta 1999 lähtien. Hän väitteli kauppatieteiden tohtoriksi Turun kauppakorkeakoulussa vuonna 1997. Hän on erikoistunut tutkimuksessaan kuluttajien käyttäytymiseen.

## Julkaisut

* Heli Marjanen: *Distance and store choice: with special reference to out-of-town shopping* (väitöskirja). Turun kauppakorkeakoulu 1997.
* Heli Marjanen (toim.): *Jaakko Saviranta, talousmaantieteen monitaituri*. Turun kauppakorkeakoulu 1998.
* Heli Marjanen ja Meri Malmari: *Ostoksia ja elämyksiä: ostokäyttäytymisen muutos, ostosmatkojen suuntautuminen ja ostopaikan valintakriteerit Turun työssäkäyntialueella KUMU 2011 -tutkimuksen valossa*. Turun kauppakorkeakoulu 2012. Saatavilla internetissä

## Lähteet

## Aiheesta muualla

* ORCID
* ResearchGate
* Google Scholar
Ivar Kirkeby-Garstad

**Ivar Larsen Kirkeby-Garstad** (5. elokuuta 1877 Vikna – 19. kesäkuuta 1951) oli norjalainen talonpoikaispuolueen poliitikko. Hän istui suurkäräjillä vuosina 1922–1945 ja toimi Norjan kauppaministerinä 1932–1933.
## Lähteet

## Aiheesta muualla
* ''Ivar Kirkeby-Garstad'' Norjan suurkäräjien verkkosivuilla
Rasmus Langeland

**Rasmus Olsen Langeland** (8. helmikuuta 1873 Sunnylven – 12. elokuuta 1954) oli norjalainen talonpoikaispuolueen poliitikko. Hän istui suurkäräjillä vuosina 1922–1945 ja toimi Norjan työministerinä 1931–1933.
## Lähteet
Löyttymäen koulu

**Löyttymäen koulu** oli kaksiopettajainen alakoulu Janakkalan kunnan Löyttymäen kylässä, Kanta-Hämeen maakunnassa. Koulu perustettiin 1878 ja lakkautettiin vuoden 2013 kevätlukukauden jälkeen. Lakkautuksen taustalla oli Janakkalan kunnan kahdenkymmenen oppilaan sääntö, jossa koulun lakkautus nousee ajankohtaiseksi sen oppilasmäärän tiputtua alle kahdenkymmenen. Löyttymäen koulussa oli viimeisenä lukuvuonna 15 oppilasta. Koulun viimeisinä vuosina oppilasmäärä lähes puolittui kahdessa vuodessa.

## Lähteet
20. hikō sentai

**20. hikō sentai** oli keisarillisen Japanin armeijan ilmavoimien hävittäjäyhtymä (rykmentti), joka perustettiin joulukuussa 1943 Itamissa kaksilaivueisena. Heinäkuussa 1944 se uudelleen järjestettiin kolmilaivueiseksi hikōtaiksi (lentävä osa) ja seibitaiksi (tukevat osat).

## Kalusto
Yhtymän kalustona olivat:
*Nakajima Ki-43-II joulukuu 1943 – maaliskuu 1945
*Nakajima Ki-43-III helmikuu 1945 – sodan loppuun
*Kawasaki Ki-45kai keväällä 1944

## Komentajat
Yhtymän komentajina olivat:
*everstiluutnantti Goro Yamamoto joulukuu 1943 – lokakuu 1944
*majuri Hideo Muraoka lokakuu 1944 – elokuu 1945
*majuri Kazuo Fukami elokuu 1945 – sodan loppuun

## Lähteet
*

### Viitteet
Sunnylven

**Sunnylven** on entinen Norjan kunta Møren ja Romsdalin läänissä. Se perustettiin vuonna 1837 ja yhdistettiin vuonna 1965 Strandan kuntaan. Yhdistymishetkellä Sunnylvenissä oli 1221 asukasta ja sen pinta-ala oli 570 neliökilometriä. 
## Lähteet
Burden of Dreams

**Burden of Dreams** (suom. ”unelmien taakka”) on boulderoinnin harrastajien kiipeilyreitti. Sen on sanottu olevan ”Vaikein kohta, josta ihminen on ikinä noussut ylös”. Kyseessä on neljä metriä korkea siirtolohkare, joka sijaitsee Loviisan laitamilla Lappnorin kylässä keskellä metsää. 

## Reitti
Burden of Dreamsin seinämä kallistuu kiipeäjän päälle 45 asteen kulmassa. Kivi ei tarjoa raajoille kuin sentin tai kahden levyisiä sijoja. Lisäksi otteiden välimatkat ovat pitkät. 

Koko reitti koostuu vain muutamasta liikkeestä. Alkuotteilta kiven ylälaitaan on kaikkiaan matkaa noin kolme metriä. Ensimmäiseltä otteelta toiselle on nousua n. 120 cm, ja tämä on koko matkan vaikein liike. Siitä seuraavaan otteeseen on matkaa 70 cm. Viimeinen liike on 120 cm kurotus kiven ylälaitaan. 

Kiipeäjä kamppailee koko ajan painovoimaa vastaan samalla, kun hänen täytyisi tehdä suuria loikkia päästäkseen ylöspäin. Kiipeämiseen tarvitaan valtavat sormivoimat ja ylävartalon kestävyyttä, sillä jaloista ei tällä reitillä ole juurikaan apua.

Burden of Dreamsin valloittamista voi käytännössä yrittää vain keväisin ja syksyisin. Kesällä kuumuus saa kädet hikoilemaan ja otteen kivestä lipsumaan. Talvella jään ja lumen peitossa oleva siirtolohkare on erittäin liukas.  Sormien ja kallion väliin muodostuva kitka on parhaimmillaan, kun lämpötila on viitisen astetta plussan puolella.

## Vaikeusaste
Kiipeilijät arvioivat reittejä asteikolla, jossa aloittelijat pystyvät tavallisesti kiipeämään nelosella alkavia reittejä ja harrastajat kuutosella alkavia. Nalle Hukkataival arvioi Burden of Dreamsin olevan vaikeudeltaan tasoa 9A. William Bosi on vahvistanut arvion. Siten Burden of Dreams on maailman ensimmäinen boulderkiipeilyreitti, jonka vaikeustasoksi on vahvistetusti arvioitu 9A. Sitä ennen maailman vaikeimman boulder-reitin vaikeusaste oli 8C+. Nykyään maailmassa on muutama muukin 9A-tasolle luokiteltu reitti.

## Kiipeäjät
Ensimmäisenä reitin onnistui kiipeämään Nalle Hukkataival 23. lokakuuta 2016. Hukkataival vietti kivellä yli 80 päivää kolmen vuoden aikana ennen kuin pääsi huipulle. Tätä ennen kukaan maailmassa ei ollut kiivennyt yhdeksiköllä alkavaa boulder-reittiä. Kiivettyään reitin Hukkataival antoi sille nimen Burden of Dreams. 

Toisena reitin läpäisi skotlantilainen William Bosi vuonna 2023. Huhtikuuhun 2023 mennessä vain nämä kaksi kiipeilijää olivat onnistuneet läpäisemään reitin.

Kolmantena maailmassa lohkareen huipulle nousi belgialainen Simon Lorenzi joulukuussa 2023 puolentoista kuukauden yrittämisen jälkeen.

Neljäs oli italialainen Elias Iagnemma, joka läpäisi reitin maaliskuun lopussa 2024 vietettyään Suomessa yhteensä 80 päivää vuodesta 2022 lähtien.

Kiipeämistä ovat yrittäneet myös yhdysvaltalainen Shawn Raboutou, japanilainen Toru Nakajima sekä italialainen Stefano Ghisolfi, jotka kuuluvat maailman parhaiden kiipeilijöiden joukkoon. Jotkut kiipeilijät ovat rakentaneet reitistä kopiot, joiden avulla he harjoittelevat liikkeitä kiipeilyhallissa. 

## Lähteet
Cascinette d’Ivrea

**Cascinette d’Ivrea** () on kunta Italiassa Piemonten alueella sijaitsevassa Torinon metropolikaupungissa. Vuoden 2023 alussa kunnassa oli arviolta 1&nbsp;497 asukasta.

## Lähteet

## Aiheesta muualla
Harsha

**Harsha** eli **Harshavardhana** (noin 590–647) oli intialainen hallitsija. Hänen hallitsemansa valtakunta käsitti suuren osan Pohjois-Intiasta.

Harsha oli kuningas Prabhakaravardhanan poika. Hän peri valtaistuimen vuonna 606 ja neljänkymmenen hallintovuoden aikana Harsha laajensi valtakuntaansa huomattavasti sotimalla. Harsha usein antoi valloitettujen alueiden hallitsijoiden pitää asemansa Harshan alaisena vasallina, eikä yrittänyt luoda keskitettyä hallintoa valtakuntaansa. Häntä on pidetty hyväntahtoisena ja oikeudenmukaisena hallitsijana, joka myös kirjoitti runoja. Harshan valtakunta hajosi nopeasti osiin hänen kuoltua vuonna 647.

## Lähteet
Esko Holm

**Esko Holm** (s. 1957) on suomalainen kirjailija ja kuvittaja. Hän on toiminut kiertävän lastenteatterin parissa 30 vuotta ja ohjannut useita kesäteatterinäytelmiä. Hän on kirjoittanut näytelmän Aulangon Eversti ja lastennäytelmät Kaksi Pelleä ja Madame Canapén Kulta.

Vuonna 2021 ilmestyi Holmin kirjoittama lastenkuvakirja *Nero ja lohikäärme* ja 2022 *Nero ja pimeyden korennot*. Valokuvakuvituksen kirjoihin on tehnyt hänen vaimonsa Minna Eskola. Kirjat on kustantanut Aurinko Kustannus Oy.

Holm on kirjoittanut myös 1600-luvun Suomeen sijoittuvaa kirjasarjaa Valpuri Kyni -nimisestä noitatytöstä. Sarjan ensimmäinen osa *Valpuri Kyni: Pako* julkaistiin tammikuussa 2023. Julkistustilaisuus pidettiin Olavinlinnassa.  Sarjan toinen osa, *Valpuri Kyni: Uhka*, julkaistiin 2024. Molemmat on kustantanut  Aurinko Kustannus Oy.  Kirjojen kansikuvat on tehnyt Deborah Valentino ja kirjojen mustavalkopiirrokset Esko Holm.Sarjan kolmannen osan Valpuri Kyni -Petos kustansi Aatra Kustannus ja se julkaistiin 2025.

Holm on kirjoittanut myös 2025 julkaistun lastendekkarin Konstaapeli Kille ja kadonnut Rahalipas. Kuvituksen kirjaan on tehnyt ukrainalainen taiteilija Yuliia Nemyrovska.

Syksyllä 2025 Esko Holmilla oli taidenäyttely "Männyttä aekoo" 03.10-30.11.2025 Savonlinnan Riihisaaren museossa, jossa oli esillä parikymmentä teosta aiheena 1500-1600 luvun aika ja elämän meno Olavinlinnassa, Riihisaaressa ja Kavassisaaressa.

Keväällä 2026 julkaistiin Holmin historiallinen seikkailuromaani Vilina, Olavinlinnan tytär. Teoksen valmistamiseen hän sai SKR:n apurahan.

## Lähteet
CNET

**CNET** (lyhenne sanoista “Computer Network”) on yhdysvaltalainen englanninkielinen verkkosivusto, joka julkaisee arvosteluja, uutisia, artikkeleita, blogeja, podcasteja ja videoita teknologiasta ja kuluttajaelektroniikasta maailmanlaajuisesti. CNET tuotti alun perin sisältöä radioon ja televisioon ennen kuin se alkoi soveltaa uusmedian jakelutapoja internetjakelussa.

CNET:n perustivat vuonna 1992 Halsey Minor ja Shelby Bonnie. Minor oli vuoteen 2000 toimitusjohtajana, kunnes Bonnie tuli hänen seuraajakseen ja Minor jäi johtokunnan puheenjohtajaksi.
CNET aloitti vuonna 1992 nimelle c/net, ja oli 24-tuntia vuorokaudessa pyörivä kaapelikanava, joka lähetti ohjelmia tietokoneista ja teknologiasta.
CNET online aloitti kesäkuussa 1995.

CNET oli CNET Networks -yhtiön lippulaivabrändi ja siitä tuli CBS Interactiven brändi sen ostettua CNET Networksin vuonna 2008 1,8 miljardin dollarin hintaan. CNET Networksille kuuluivat CNETin lisäksi ZDNet, GameSpot, TV.com, MP3.com, CNET News.com, UrbanBaby, CHOW, Search.com, BNET, MySimon ja TechRepublic.

Vuodesta 2020 lähtien CNET on ollut Red Ventures -yhtiön omistuksessa.
RV:n alaisuudessa CNET on enenevässä määrin alkanut julkaista tekoälyllä luotua sisältöä, sponsoroitua sisältöä ja affiliate-markkinointia.
Red Ventures myi CNET Networksin media- ja peliaiheiset sivustot edelleen Fandomille.

Kesästä 2023 lähtien CNET poisti sivustoltaan tuhansia vanhoja artikkeleita. Yhtiön mukaan tarkoituksena on sijoittua korkeammalle Googlen hakutuloksissa. Muutoksien puolustajien mukaan korkeampi sijoitus vaikuttaa kävijämäärään, tuotemyyntiin tai mainostuloihin. CNETin sisäisen muistion mukaan vanhojen sivujen poistaminen vaikuttaisi sen sijoittumiseen paremmin kuin kilpailijansa, mutta Google ei suosittele tätä käytäntöä.

Sivusto on tuottanut tekoälyllä artikkeleita, joita ihmiset ovat jälkikäteen kirjoittaneet uusiksi niissä olleiden asiavirheiden vuoksi.

CNET:llä on myös alue- ja kielikohtaisia versioita, kuten kiina, ranska, saksa, japani, korea ja espanja.

## Lähteet
Tauno Kare

**Tauno Kare ent. Karelberg** (22. elokuuta 1934 Viipurin maalaiskunta – 1. toukokuuta 2023 Helsinki) oli suomalainen rakennusyrittäjä ja maajoukkuetason painonnostaja 1950-luvun lopulta 1960-luvun lopulle.

Tauno Kare vietti lapsuusvuodet Viipurin lähellä Perojoen kylässä. Hän joutui lähtemään äitinsä ja kahden sisaruksensa kanssa evakkoon Talvisodan syttyessä joulukuun alussa 1939. Evakkopaikkana heille oli Valkeakoski.

Nuoruudessaan Tauno Kare oli taitava voimistelija ja akrobaatti. Hän kilpaili Suomessa yhdessä entisen painonostajan Väinö Kaipiaisen kanssa. Tauno piti Väinöä mm. yhdellä kädellä ylhäällä Väinön seisoessa käsillään. Myöhemmin Tauno pestautui Ranskassa sirkukseen. Sen jälkeen hän liittyi hetkeksi Ranskan muukalaislegioonaan, mutta palasi Suomeen ennen kuin yksikkö siirrettiin Välimeren etelärannalle Algeriaan alueen poliittisen tilanteen kiristyessä.

Vuonna 1956 Tauno aloitti painonnoston maaottelu-uransa. Kaikkiaan Tauno Kare edusti Suomea 43 maaottelussa sarjan ollessa tyypillisesti alle 75 kg. Urheilu-uransa Tauno edusti helsinkiläistä voimailuseura Herakesta.
Hän voitti kuusi Pohjoismaiden mestaruutta 1958-1967, yhdeksän Suomen mestaruutta 1957-1967. MM-kisojen paras sijoitus oli viides vuoden 1961 MM-kisoissa Wienissä yhteistuloksella 395 kg pronssin jäädessä 10 kg:n päähän. Tauno Kare oli ensimmäinen suomalainen, joka saavutti 400 kg:n yhteistuloksen (tempaus, punnerrus ja työntö) sarjassaan alle 75 kg.

Tauno Kareen vanhempi veli Pekka harrasti myös painonnostoa, mutta ei yhtä hyvällä menestyksellä kuin Tauno. Pekka Kare toimi painonnostoliiton järjestötehtävissä 1960- ja 1970-luvuilla.

Tauno Kare aloitti työuransa rakennuksilla kuorma-autonkuljettajana. Viime vaiheessa hän toimi rakennusyrittäjänä. Syksyllä 2022 Hänen tyttärentyttärensä Oona Kare esitti isoisänsä elämästä tehdyn monologinäytelmän "*Saako taivaassa punaviiniä*".

## Lähteet
Gloria Leonard

**Gloria Leonard** (s. 1940 Bronx, New York – k. 3. helmikuuta 2014 Havaiji) oli yhdysvaltalainen pornonäyttelijä ja -ohjaaja.

## Ura
### Toimistotyöntekijänä
Leonard työskenteli 1960-luvulla Schweickart and Companyn kirjattuna edustajana Wall Streetilla ja loi sitten uraa tiedotus- ja suhdetoiminnassa (PR). Hän työskenteli myös Elektra Recordsin palveluksessa ja kirjoitti sen levyihin kansivihkoja. 

### Pornonäyttelijänä
Leonardin ura pornoelokuvissa käynnistyi esiintymisellä vuoden 1976 julkaisussa *[[The Opening of Misty Beethoven]]*. Muita elokuvia, joissa hän esiintyi, olivat muiden muassa *Fiona On Fire*, *All About Gloria Leonard*, *Legend of Lady Blue*, *October Silk* ja *Three Daughters*. Kaikkiaan Leonard esiintyi noin kuudessakymmenessä pornoelokuvassa. Hänen myöhemmällä urallaan monet esiintymiset olivat naisten välisiä tai seksiä sisältämättömiä rooleja. Leonardia on luonnehdittu yhdeksi pornoteollisuuden ensimmäisistä MILF-esiintyjistä. Leonard perusti vuonna 1977 miestenlehden *[[High Society (lehti)|High Society]]*. Lehden parissa työskentelynsä aikana ja sen jälkeen hän myös ohjasi lukuisia elokuvia muun muassa Vivid Videolle.

### Yhdistystoiminta
Leonard oli vuonna 1984 mukana perustamassa ensimmäistä aikuisviihteen näyttelijättärien tukiryhmää. Siitä käytettiin nimeä *Club 90*, ja siinä toimivat myös Veronica Vera, Veronica Hart, Annie Sprinkle, Candida Royalle, Kelly Nichols ja Susan Nero.

Leonard oli 1980-luvulla Adult Film Association of American ja vuosina 1998–2001 Free Speech Coalitionin puheenjohtaja. Häntä on pidetty Yhdysvaltain puhelinseksiteollisuuden luojana. Hän myös puolusti alaa Yhdysvaltain korkeimman oikeuden edessä 1980-luvun lopussa. 

Leonard jatkoi yliopistojen luentosalien ja julkisen keskustelun sananvapauden puolesta puhumista vielä vetäydyttyään aikuisviihdeteollisuudesta 2000-luvun alussa. Hän osallistui useisiin väittelyihin muun muassa feministisen Women Against Pornographyn jäsenten vastaväittelijänä. Leonard piti myös itseään feministinä. Hän ystävystyi joidenkin pornografian vastustajien kanssa mielipide-eroista huolimatta. 

## Yksityiselämä
Leonard sai Robin-tyttären ensimmäisen aviomiehensä kanssa, mutta hän jäi yksinhuoltajaksi erottuaan tästä. Myöhemmin hän oli naimisissa ohjaaja Bobby Hollanderin kanssa. Pornon parissa luomansa uran jälkeen Leonard asettui Havaijille ja avusti aikuista tytärtään taidegallerian pyörittämisessä. Hänellä oli myös yksi lapsenlapsi.

## Kuolema
Leonard kuoli havaijilaisessa sairaalassa 3. helmikuuta 2014. Hän oli saanut muutamaa päivää aikaisemmin kotonaan sairauskohtauksen, minkä seurauksena hän oli halvaantunut eikä hän kyennyt liikkumaan tai hengittämään täysin voimin. 

## Palkinnot
*1986 AVN Awards: Parhaan näyttelijättären palkinto (vuoden 1985 elokuvasta *Taboo American Style*).

## Lähteet
Ľudovít Ódor

**Ľudovít Ódor** (unk. Ódor Lajos, s. 6. lokakuuta 1975 Komárno, Tšekkoslovakia) on slovakialainen ekonomisti ja Slovakian pääministeri 15. toukokuuta – 25. lokakuuta 2023. Presidentti Zuzana Čaputová nimesi parlamentin ulkopuolisen Ódorin johtamaan asiantuntijahallitusta Eduard Hegerin jätettyä eronpyyntönsä toukokuussa 2023.  

Ódor valittiin Euroopan parlamenttiin vuoden 2024 europarlamenttivaaleissa.

## Ura
Ódor toimi 2000-luvun alussa Mikuláš Dzurindan hallituksen valtiovarainministerin neuvonantajana ja johti Slovakian finanssipolitiikan instituuttia. Tänä aikana hän oli merkittävässä roolissa tasaveron ja euron käyttöönotossa Slovakiassa. Hän palasi Iveta Radičován neuvonantajaksi tämän hallituskaudella 2010–2012. 

Ennen pääministeriksi nousemistaan Ódor oli toiminut Most-Híd-puolueen nimittämänä Slovakian keskuspankin varapääjohtajana vuosina 2018–2023. 

### Pääministerinä
Eduard Hegerin hallituksen kaaduttua lopullisesti vuoden 2023 toukokuussa presidentti Zuzana Čaputová ilmoitti nimeävänsä maahan asiantuntijahallituksen. Ódor nimettiin hallituksen pääministeriksi. Hän toimi myös maan sisäministerinä sen jälkeen kun Ivan Šimko oli jättänyt eropyyntönsä heinäkuussa 2023.

Hallitus hallitsi maata syyskuun 2023 parlamenttivaaleihin saakka.

### Europarlamenttivaaliehdokkaana
Tammikuussa 2024 Ódor ilmoitti osallistuvansa seuraavan kesän europarlamenttivaaleihin oppositiopuolue Edistyksellisen Slovakian listalta. Hän ei kuitenkaan itse liittynyt puolueeseen.

## Palkinnot
Slovakian Forbes-lehti valitsi Ódorin vuoden henkilöksi 2023.

## Yksityiselämä
Ódor kuuluu Slovakian unkarilaisvähemmistöön.

## Lähteet

## Aiheesta muualla
Volodymyr Kožuh’ar

**Volodymyr Markovytš Kožuh’ar** (; 16. maaliskuuta 1941 Vinnytsja, Ukrainan SNT – 3. joulukuuta 2022) oli ukrainalainen orkesterinjohtaja ja opettaja.

Valmistuttuaan Kiovan konservatoriosta 1963 Kožuh’ar sai nimityksen Ukrainan SNT:n sinfoniaorkesterin (myöhemmin Ukrainan sinfoniaorkesteri) kapellimestariksi ja vuonna 1973 Kiovan ooppera- ja balettiteatterin kapellimestariksi. Vuodesta 1977 hän oli Moskovan musiikkiteatterin pääkapellimestarina. Hän levytti järjestelmällisesti teoksia esimerkiksi seuraavilta ukrainalaisilta säveltäjiltä: Lev Revutskyi, Borys Ljatošynskyi, Heorhi Maiboroda, Andri Štoharenko, Lev Kolodub, Vitali Hubarenko ja Myroslav Skoryk. Hän opetti oopperan ja orkesterin johtamista Kiovan konservatoriossa 1965–1977 ja toimi sitten orkesterinjohdon professorina Moskovassa Gnesin-instituutissa. Hän työskenteli vuodesta 1993 Kiovan konservatorion professorina. Vuosina 1989–2011 Kožuh’ar oli Ukrainan kansallisoopperan kapellimestari.

## Lähteet
Via Amerina

**Via Amerina** oli roomalainen tie, joka kulki Etruriassa ja johti Roomasta Amerian kautta Perusiaan.

## Historia

Via Amerinan rakentaminen alkoi vuonna 241 eaa. Tien nimi tunnetaan muun muassa keisari Hadrianuksen aikaan ajoittuvasta piirtokirjoituksesta. Sen reitin kuvaus tunnetaan lähinnä *[[Tabula Peutingeriana]]sta*. Tie kulki nimensä perusteella ilmeisesti alun perin Ameriaan, ja myöhemmin sitä jatkettiin (tai ainakin siltä oli yhteys) Perusiaan.

## Reitti

Via Amerina alkoi Roomasta ja suuntautui kaupungista pohjoiseen. Alkumatkasta sen kanssa kulki samaa reittiä myöhemmin rakennettu Via Cassia. Tiet erkaantuivat toisistaan tieaseman nimeltä Baccanae (Ad Baccanas) kohdalla, jossa Via Amerina suuntautui oikealle eli idempää kulkeneelle reitille, kun Via Cassia kulki lännempänä. Tämän jälkeen Via Amerina kulki Nepetin ja Faleriin kautta Ameriaan.

Tien asemapaikat ja niiden väliset etäisyydet olivat:

Yhteenlaskettu etäisyys 56 roomalaista mailia eli noin 83 kilometriä vastaa täysin Ciceron kuvausta, sillä hän mainitsee puheessaan *[[Pro Roscio Amerino]]*, että Roomasta oli Ameriaan 56 mailia.

*Tabula Peutingerianan* mukaan saman tien jatke johti Ameriasta Tuderiin ja sieltä Perusian kautta länteen päin kiertäen Clusiumiin, jossa tie liittyi takaisin Via Cassiaan. Osuuden asemapaikat ja niiden väliset etäisyydet olivat:

Yhteenlaskettu etäisyys Ameriasta Perusiaan oli 40 mailia eli noin 59 kilometriä. Tämä tekee tien kokonaispituudeksi Perusiaan 96 mailia eli noin 142 kilometriä. Perusian ja Clusiumin välistä etäisyyttä ei mainita.

## Lähteet

## Aiheesta muualla
Via Annia

**Via Annia** oli roomalainen tie, joka kulki Venetiassa Italiassa ja johti Adriasta Aquileiaan.

## Historia

Via Annian rakennutti preettori Titus Annius Rufus vuonna 131 eaa., ja se sai nimensä hänen mukaansa. Tie jatkoi Ariminumista Adriaan kulkenutta, hieman aiemmin rakennettua Via Popilliaa. Joskus tiet on luettu yhdeksi, ja niistä on käytetty nimitystä Via Popillia Annia.

## Reitti

Via Annia kulki Venetian rannikkoa eli Adrianmeren rantaa pitkin Adriasta Padusjoen suistosta Aquileiaan. Julia Concordiassa tie yhtyi lännestä tulleeseen Via Postumiaan, ja ne kulkivat yhdessä Aquileiaan saakka.

Tien asemapaikat ja niiden väliset etäisyydet olivat:

Näin tien pituus on ollut yli 95 roomalaista mailia eli yli 141 kilometriä.

## Lähteet

## Aiheesta muualla
Via Antiatina

**Via Antiatina** oli roomalainen tie, joka kulki Latiumissa Italiassa ja johti Roomasta Antiumiin. Se erkaantui Via Appiasta lähellä Bovillaeta ja jatkoi tämän jälkeen suoraan Antiumiin, jonka etäisyys oli 38 roomalaista mailia eli noin 56 kilometriä Roomasta. Tien oletetaan kulkeneen suurin piirtein samaa linjaa kuin nykyinen tie Roomasta Anzioon.

## Lähteet

## Aiheesta muualla
Red Ventures

**Red Ventures** on yhdysvaltalainen Internetissä toimiva mediayhtiö, joka omistaa useita merkittäviä verkkosivustoja ja -brändejä. Sen omistuksiin kuuluvat muun muassa Lonely Planet, CNET, ZDNet.

Yhtiön perustivat Ric Elias ja Dan Feldstein vuonna 2000 nimellä Red F.

Yhtiö julkaisee lukuisia geneerisesti nimettyjä ja nimettömästi julkaistuja verkkosivuja (BestColleges.com, Accounting.com, CreditCards.com, Reviews.com, Caring.com, MyMove.com, TheBestSchools.org, NurseJournal.org, ComputerScience.org, Psychology.org), jotka sijoittuvat hyvin hakukoneissa ja joilla jaetaan uutisia, neuvoja ja tuotearvosteluja ja annetaan kuluttajille mahdollisuus verrata mainostajien tarjoamia tuotteita ja palveluja. Sivustojen kautta voi hankkia esimerkiksi luottokortin, muuttofirman, hoitokodin tai tutkintoja. Osa verkkosivustojen sisällöstä näyttää tekoälyllä luodulta tai plagioidulta. Red Ventures ansaitsee affiliate-markkinoinnilla. Esimerkiksi saamalla kuluttaja tilaamaan luottokortin kauttaan voi ansaita jopa 900 dollaria. Vuoteen 2015 mennessä yritys oli yli miljardin dollarin arvoinen.

Yhtiö teki ensimmäisen merkittävän yritysostonsa vuonna 2017, kun se osti Bankrate-yhtiön 1,24 miljardilla. Yhtiö on erikoistunut talousalan uutisiin ja henkilökohtaiseen talousneuvontaan.

Red Ventures osti syyskuussa 2020 CNET Media Groupin ViacomCBS:lta 500 miljoonalla dollarilla. Red Ventures myi CNET/CBS:ltä saamansa verkkosivustot GameSpot, Metacritic, TV Guide, GameFAQs, Giant Bomb, Cord Cutters News ja Comic Vine edelleen Fandomille syksyllä 2022.

Red Ventures osti joulukuussa 2020 Lonely Planetin NC2 Medialta.

## Lähteet
Follon ja Nordre Østfoldin käräjäoikeus

**Follon ja Nordre Østfoldin käräjäoikeus** on yksi Norjan 23 käräjäoikeudesta ja se kuuluu Eidsivatingin laamanninoikeuden alaisuuteen. Se perustettiin vuonna 2021 yhdistämäkkä aiemmat Follon sekä Heggenin ja Frølandin käräjäoikeudet. Käräjäoikeuden toimipisteet sijaitsevat Mysenissä ja Skissä.
## Tuomiopiiri
Käräjäoikeuden tuomiopiirin muodostavat seuraavat kunnat:

* Enebakk
* Frogn
* Indre Østfold
* Marker
* Nesodden
* Nordre Follo
* Skiptvet
* Vestby
* Ås

## Lähteet

## Aiheesta muualla
* Käräjäoikeuden verkkosivut
Kulkijat

**Kulkijat** on Kalle Mustosen tekemä teos Kivenlahden metroasemalla. Kaksi- ja kolmemetristen veistosten runko on lämpökäsiteltyä mäntyä ja pinta tervaleppää. Yleisökilpailussa nimet Alis ja Ylis saaneet veistokset julkistettiin joulukuussa 2022, kun metrolinja avattiin,
mutta ne asennettiin asemalaiturille jo maaliskuussa 2021.

## Lähteet
Rodger Freeth

**Rodger "Roj" Vincent Freeth** (24. joulukuuta 1953 - 18. syyskuuta 1993) oli uusiseelantilainen kartanlukija.

Freeth väitteli astrofysiikan tohtoriksi vuonna 1984 Aucklandin yliopistossa ja harrasti moottoripyöräilyä, jossa hän voitti 1970-luvulla kansallisen avoimen tuontantopyörien luokan. Hän ryhtyi kartanlukijaksi ja vuonna 1979 hänet palkattiin Pentti Airikkalan kartanlukijaksi Uuden-Seelannin ralliin. Vuonna 1987 hän ryhtyi kartanlukijaksi Possum Bournelle, jonka kanssa hän kilpaili rallin MM-sarjassa.

Freeth kuoli Australian rallissa 1993 tapahtuneen ulosajon seurauksena. Onnettomuus tapahtui lauantaina lähellä Perthiä, kun Possum Bournen auto suistui tieltä kilpailun kolmannella erikoiskokeella.

Bourne kuoli toisessa onnettomuudessa valmistautuessaan Race to the Sky -kilpailuun vuonna 2003.

## Lähteet
Oslon arkkitehtuuri- ja designkorkeakoulu

**Oslon arkkitehtuuri- ja designkorkeakoulu** (norj. *Arkitektur- og designhøgskolen i Oslo*, lyh. **AHO**) on Oslossa sijaitseva valtiollinen korkeakoulu, jossa annetaan koulutusta arkkitehtuurin, muotoilun ja maisema-arkkitehtuurin aloilla. Se perustettiin vuonna 1945 osaksi Valtion käsityö- ja taideteollisuuskoulua (Statens håndverks- og kunstindustriskole, SHKS) ja itsenäistyi vuonna 1961 nimellä Oslon valtiollinen arkkitehtikoulu (Statens arkitektskole i Oslo, SAO). Vuodesta 1969 nimi oli Oslon arkkitehtikorkeakoulu (Arkitekthøgskolen i Oslo). Nykyisen nimensä se sai vuonna 2001 samalla, kun se muutti nykyiseen paikkaansa. Vuonna 2019 koulussa oli noin 700 opiskelijaa ja 150 työntekijää.

St. Olavs gate 2 (Oslo Reptilpark) (2).jpg|St. Olavs gate 2, jossa koulu toimi vuosina 1966–2001.

## Lähteet

## Aiheesta muualla
* Koulun verkkosivut
Ali Sabieh

**Ali Sabieh** on kaupunki ja Ali Sabiehin alueen hallinnollinen keskus Djiboutissa. Se sijaitsee lähellä Etiopian rajaa 90 kilometriä Djiboutin kaupungista lounaaseen. Vuoden 2009 väestönlaskennan mukaan Ali Sabiehissa oli 37&nbsp;900 asukasta.

Kaupunki on syntynyt 1900-luvun alussa Djiboutin ja Addis Abeban välisen rautatien aseman ympärille. Sen kehitystä ovat edistäneet vuonna 1982 rakennettu maantie ja aluekeskuksen status. Asukkaat ovat etupäässä issoja.

Ali Sabiehin kautta kulkee maantie RN5, josta haarautuu Etiopian rajalle johtava RN19. Rautatie kulkee nykyään kaupungin eteläpuolitse.

Paikallisia elinkeinoja ovat transhumanssiin perustuva karjanhoito, maanviljely ja kaupankäynti. Teollisuutta edustavat vesipullottamo sekä keramiikka- ja sementtitehtaat. Palveluihin kuuluvat koulut, lyseo ja sairaala. Kaupungissa on sähkö- ja vesijohtoverkot.

Seudun nähtävyyksiä ovat Grand Baran autiomaatasanko, 1286 metriä korkea Arreyvuori, Assamon luonnonsuojelualue antilooppeineen sekä siirtomaa-ajan rakennukset.

## Lähteet
Jouko Konsala

**Jouko Kalervo Konsala** (s. 17. maaliskuuta 1943 Lempäälä) on suomalainen maatalous- ja metsätieteiden kandidaatti ja entinen järjestöjohtaja, joka on saanut maanviljelysneuvoksen arvonimen.

Konsalan vanhemmat olivat maanviljelijä Arvo Konsala ja Ellen Pietilä. Hänen puolisonsa vuodesta 1965 on farmaseutti Pirkko Savikko. Konsala tuli ylioppilaaksi Tampereen klassillisesta lyseosta 1963 ja valmistui Helsingin yliopistosta agronomiksi 1969 ja maatalous- ja metsätieteiden kandidaatiksi 1970. Hän oli Maatalouden tutkimuskeskuksen kasvinviljelyosaston vs. tutkija Vantaalla 1970–1972, Hämeen läänin maatalouskeskuksen kasvinviljelyagronomi 1972–1974, Pirkanmaan maatalouskeskuksen kasvinviljelyagronomi 1974–1983 ja Pirkanmaan maatalouskeskuksen, vuodesta 2002 Pirkanmaan ProAgria, maaseutukeskuksen johtaja 1983–2006. Konsalalla oli työuransa aikana myös useita asiantuntija- ja luottamustehtäviä. Hänet muistetaan muun muassa monien maatalous- ja maaseutunäyttelyiden päällikkönä ja johtajana. Konsala on ollut myös aktiivinen hevos- ja raviurheilun harrastaja. Maanviljelysneuvoksen arvonimen hän sai 2005.

## Lähteet
64. hikō sentai

**64. hikō sentai** oli keisarillisen Japanin armeijan ilmavoimien hävittäjäyhtymä (rykmentti), joka perustettiin heinäkuussa 1937 Tachikawassa 5. hikō rentaista nimellä 2. hikō daitai. Perustettaessa joukko-osastossa oli kaksi hävittäjälaivuetta (chutai). Heinäkuussa perustettiin myös Pyongyangissa Koreassa 6. hikō rentaista 9. dokuritsu hikō chutai (erillinen hävittäjälaivue). Elokuussa 1938 perustetut yksiköt yhdistettiin muodostettaessa 64. hikō sentai. Huhtikuussa 1944 yhtymä organisoitiin uudelleen, kun siitä muodostettiin hikōtai (lentävät osat).

## Kalusto
Yhtymän kalustona olivat:
*armeijan tyypin 95 hävittäjä heinäkuu 1937 – maaliskuu 1939 
*Nakajima Ki-27 huhtikuu 1938 – marraskuu 1941
*Nakajima Ki-43-I syyskuu 1941 – joulukuu 1942
*Nakajima Ki-43-II joulukuu 1942 – sodan loppuun
*Nakajima Ki-43-III syyskuu 1944 – sodan loppuun
*Nakajima Ki-44 syyskuu – joulukuu 1943

## Komentajat
Yhtymän komentajina olivat:
*majuri Saburo Kondo heinäkuu 1937 – maaliskuu 1938
*majuri Tamiya Teranishi maaliskuu – maaliskuu 1939
*majuri Hachio Yokoyama maaliskuu – lokakuu 1939
*majuri Takeo Sato lokakuu 1939 – huhtikuu 1941
*majuri Tateo Kato huhtikuu 1941 – toukokuu 1942 (kuollut)
*majuri Masami Yagi toukokuu 1942 – helmikuu 1943 (kuollut)
*majuri Takeyo Akera helmikuu 1943 (kuollut)
*majuri Yoshio Hirose maaliskuu 1943 – kesäkuu 1944
*majuri Toyoki Eto kesäkuu 1944 – huhtikuu 1945
*majuri Hideo Miyabe huhtikuu 1945 – sodan loppuun

## Lähteet
*

### Viitteet

## Aiheesta muualla
Costa Rican maantiede

**Costa Rican maantiede** kertoo Costa Rican maantieteestä. Costa Rica sijaitsee Pohjois- ja Etelä-Amerikan välissä olevalla Keski-Amerikan kannaksella Panaman ja Nicaraguan välissä. Guanacasten vuorijono alkaa maan luoteisosasta. Etelämpänä ovat Cordillera Centralin ja Cordillera de Talamancan vuorijonot. Näiden vuorijonojen välissä on alavampia alueita, kuten Meseta Central ja Valle Central, joiden maaperä on tuliperäistä ja hyvin viljelyyn soveltuvaa. Karibianmeren rannikolla on alankoja, joilla on soita. Tyynenmeren rannikolla vuoristo reunustaa rannikkoa. Costa Rican korkein vuori on Chirripó. Jotkin vuorista ovat sammuneita tulivuoria ja jotkin toimiviakin tulivuoria.

Costa Ricassa on kaksi niemimaata: Nicoya ja Osa. Nicoyan niemimaan keskellä on 1&nbsp;018 metriä korkeita vuoria. Osan niemimaa on vain hieman merenpinnan yläpuolella. Costa Ricassa vallitsee trooppinen ilmasto, mutta päivän ja yön välillä on suuria lämpötilaeroja. Ilmasto on yleensä runsassateinen. Karibianmeren rannikolla sademäärä on 3&nbsp;000–3&nbsp;500 mm vuotuisesti. Toisinaan Costa Ricassa esiintyy trooppisia myrskyjä. Merenrannikoiden läheisillä alueilla on ikivihreää metsää. Karibianmeren rannikolla on pensastoa, mangrovesoita ja palmusoita. Vuoristoissa puuraja on 3&nbsp;100–3&nbsp;300 metrin korkeudessa, jonka yläpuolella on ruohostomaita ja pensaikkoja. Noin neljännes maan pinta-alasta on metsää, missä yleisimpiä eläimiä ovat apinat.

## Lähteet
24. hikō sentai

**24. hikō sentai** oli keisarillisen Japanin armeijan ilmavoimien hävittäjäyhtymä (rykmentti), joka perustettiin syyskuussa 1938 Harbinissa 11. hikō sentain toimittamasta rungosta. Perustettaessa joukko-osastossa oli kaksi hävittäjälaivuetta (chutai). Yhtymä täydennettiin 1. syyskuuta 1939 kolmilaivueiseksi. Tammikuussa 1944 yhtymä organisoitiin uudelleen, kun siitä muodostettiin hikōtai (lentävät osat).

## Kalusto
Yhtymän kalustona olivat:
*Nakajima Ki-27 syyskuu 1938 – huhtikuu 1942
*Nakajima Ki-43-I huhtikuu 1942 – maaliskuu 1943
*Nakajima Ki-43-II helmikuu 1943 – kevät 1945
*Nakajima Ki-43-III kevät 1945 – sodan loppuun
*Nakajima Ki-84 Hayate lokakuu 1944 – sodan loppuun

## Komentajat
Yhtymän komentajina olivat:
*everstiluutnantti Kojiro Matsumura syyskuu 1938 – elokuu 1939
*majuri Hidemi Yusuhara syyskuu 1939 – syyskuu 1940
*majuri Takeshi Takahashi syyskuu 1940 – maaliskuu 1943
*everstiluutnantti Hachio Yokoyama maaliskuu – elokuu 1943 (kuollut)
*majuri Shoichi Tashiro elokuu 1943 – joulukuu 1944
*majuri Koichi Shoji joulukuu 1944 – sodan loppuun

## Lähteet
*

### Viitteet
Pallas-ryhmä

**Pallas-ryhmä** on B-tyypin asteroidien muodostama asteroidiryhmä asteroidivyöhykkeellä Marsin ja Jupiterin välissä. Ryhmän nimikkokappale ja suurin jäsen on protoplaneetta 2 Pallas, joka on Cereksen ja 4 Vestan ohella yksi kolmesta suurimmasta asteroidista. Pallas ryhmän kohteiden inklinaatio eli radan kaltevuus on korkea, noin 33 astetta.

Pallas (läpimitta: 513 km) on selvästi suurin Pallas-ryhmän kohteista. Muut ryhmän jäsenistä ovat paljon pienempiä, ja todennäköisesti syntyneet törmäyksessä Pallaksesta irronneesta aineesta, kuten Vesta-ryhmäkin on syntynyt Vestasta irronneesta aineksesta. Pallaksen jälkeen suurin ryhmän asteroideista on 5222 Ioffe, jonka läpimitta on 22 km.

Pallaksen lähiohitukset vaikuttavat muihin Pallas-ryhmän kohteisiin hyvin vähän, sillä ratojen suuri inklinaatio vähentää kohtaamisien lukumäärää ja ohitusnopeudet ovat keskimääräistä korkeampia.

## Lähteet
Pelkosenniemen koulu

**Pelkosenniemen koulu** on Pelkosenniemen ainoa peruskoulu, joka antaa opetusta luokille 1–9. Koulussa on yli 60 oppilasta, ja koulussa sijaitsee mm. kahdeksan luokkaa, liikuntasali ja teknisen työn tiloja. Pelkosenniemen koulu on toiminut nykyisessä rakennuksessaan vuodesta 2022; aiemmin se toimi pankin tiloissa ja sitä ennen vanhassa, nykyisin puretussa koulurakennuksessa. Koulun rehtorina toimii Anne Pahkala. Koulussa toimii alakoulun puolella kolme yhdysluokkaa (1–2, 3–4 ja 5–6) ja yläkoulun puolella kolme luokkaa.

Koulu otti syksyllä 2022 uuden rakennuksen käyttöönsä. Rakennuksen rakentaminen viivästyi yli vuodella rakennusurakoitsija Hovakon talousongelmista johtuen. Entisessä koulurakennuksessa oli sisäilmaongelmia, ja se purettiin kesällä 2020. Rakennuksessa toimii myös päiväkoti.
## Lähteet
Ali Babacan

**Ali Babacan** (, s. 1967, Ankara) on turkkilainen poliitikko ja ekonomisti. Hän on puolueen DEVA  (*Demokrasi ve Atılım Partisi*) perustaja ja vuodesta 2020 sen johtaja. Vuonna 2019 Babacan erosi Oikeus ja kehitys -puolueesta erimielisyyksien vuoksi. Babacan on toiminut myös muun muassa Turkin ulkoasiainministeriössä, talousministeriössä ja varapääministerinä.

## Lähteet

## Aiheesta muualla
* Nettisivut
Tichbornen tapaus

**Tichbornen tapaus** oli paljon julkisuutta saanut oikeusjuttu 1860- ja 1870-luvun Britanniassa. Siinä australialainen Arthur Orton väitti olevansa kuolleeksi uskottu englantilainen baronetti Roger Tichborne ja oikeutettu tämän suureen perintöön. Orton tuomittiin vuonna 1874 vankeusrangaistukseen.

## Tapahtumien kulku
Yläluokkaisen englantilaissuvun poika Roger Charles Tichborne katosi Etelä-Amerikan vesillä purjealus *Bellan* haaksirikossa keväällä 1854. Laivan hylky löydettiin Brasilian rannikolta ja koko miehistön arveltiin saaneen surmansa. Äiti, lady Tichborne, sai selvänäkijältä uskomuksen, että hänen poikansa olisi elossa. Hän julkaisi *[[The Times]]issa* ja muissa englanninkielisissä sanomalehdissä ilmoituksia, joissa pyysi mahdollisia vihjeitä asiassa.  11 vuotta myöhemmin hän sai Australiasta tiedon, että hänen kadonnut poikansa työskentelisi teurastajana Wagga Waggassa, Uuden Etelä-Walesin sisämaakaupungissa, ja käyttäisi nimeä Thomas Castro. Mies lähetettiin Eurooppaan, jossa lady Tichborne uskoi tämän heti omaksi pojakseen, mutta muut sukulaiset epäilivät tätä huijariksi.

Lady Tichbornen kuoltua omaiset aloittivat suurta julkisuutta saaneet oikeudenkäynnit, joiden lopputuloksena Castro, oikeasti Lontoossa syntynyt ja Australiaan asettunut merimies Arthur Orton, tuomittiin huijauksestaan 14 vuoden vankeuteen vuonna 1874. Keskeisiä todisteita jutussa olivat Ortonin käsivarresta puuttunut, Roger Tichbornen jo lapsena saama tatuointi sekä Ortonin olematon ranskan kielen taito ja muut yleistiedon ja sivistyksen puutteet verrattuna Roger Tichborneen, joka oli syntynyt ja käynyt koulunsa Ranskassa. Orton kärsi tuomiotaan 11 vuotta ja elätti sitten itseään maineellaan. Hän kuoli vuonna 1898.

## Tapaus fiktion aiheena
Margaret Watts kirjoitti tapauksesta näytelmän *The Claimant*, jota esitettiin West Endin Queen’s Theatressa kuukauden ajan 1924 ja josta Wattsin sisar Agatha Christie sai kipinää omalle kirjailijanuralleen. Jorge Luis Borges on kirjoittanut Tichbornen tapauksesta tarinan, joka on julkaistu Matti Rossin suomennoksena kokoelmassa *Haarautuvien polkujen puutarha* (WSOY 1969). Suomessa Pentti Haanpään on arveltu saaneen vaikutteita tapauksesta novelliinsa ”Pojan paluu” (1933) ja romaaniinsa *Taivalvaaran näyttelijä* (1938).

Tarinaan perustuu väljästi myös Josephine Teyn jännitysromaani *Brat Farrar*, josta on tehty muun muassa BBC:n minisarja *[[Kuka on Brat Farrar?]]* (1986). Teyn tarinaan perustuu myös Hammer-yhtiön kauhuelokuva *[[Lukitun kammion salaisuus]]* (Paranoiac, 1962).

## Lähteet
Konsala

**Konsala** on muun muassa seuraavien suomalaisten henkilöiden sukunimi:

* Jouko Konsala (s. 1943), maatalous- ja metsätieteiden kandidaatti, järjestöjohtaja, maanviljelysneuvos
* Simo Konsala (1932–2020), järjestöjohtaja, tietokirjailija, teatterineuvos.
Bariumtiosyanaatti

**Bariumtiosyanaatti** (Ba(SCN)2) on barium- ja tiosyanaatti-ionien muodostama epäorgaaninen ioniyhdiste. Yhdistettä käytetään esimerkiksi tekstiilienkäsittelyissä.

## Ominaisuudet, valmistus ja käyttö
Huoneenlämpötilassa bariumtiosyanaatti on valkoista kiteistä ainetta. Yhdiste on hygroskooppista ja siitä tunnetaan kidevedelliset di- ja trihydraatit (Ba(SCN)2·2H2O ja Ba(SCN)2·3H2O). Bariumtiosyanaatti liukenee runsaasti veteen ja lisäksi poolisiin orgaanisiin liuottimiin, kuten etanoliin ja asetoniin.

Bariumtiosyanaattia valmistetaan bariumhydroksidin ja ammoniumtiosyanaatin vesiliuosten reaktiolla. Reaktiossa muodostunut ammoniakki haihdutetaan pois ja tuote kiteytetään.
:Ba(OH)2 + 2 NH4SCN → Ba(SCN)2 + 2 NH3 + 2 H2O

Bariumtiosyanaattia voidaan käyttää apuaineena tekstiilien värjäys- ja painoprosesseissa. Muita käyttökohteita ovat muiden tiosyanaattien valmistus ja valokuvauskemikaalina.

## Lähteet
Putikon työväentalo Työnvalta

**Putikon työväentalo Työnvalta** on Punkaharjulla Putikon kylässä sijaitseva työväentalo.

## Historia
Talo ostettiin vuonna 1907 entiseltä omistajalta Kusti Makkoselta. Sitä laajennettiin vuonna 1914. Töitä rahoitettiin arpajaisilla ja lainoilla. Työväentalo oli takavarikossa sisällissodan aikana, ja se saatiin uudelleen käyttöön vuonna 1919.

Vuonna 1932 yksi suojeluskuntalainen tuli talolle riehumaan kiväärin kanssa, jolloin hän sai syntyneessä kahakassa surmansa järjestysmiehen taskuaseen luodista. Sen jälkeen talo oli suljettuna yleisiltä tilaisuuksilta jonkin aikaa.

Talvisodan aikana talo oli puolustusvoimien käytössä ja kärsi silloin kuntonsa puolesta. Yhdistyksen papereita ja lippu hävisivät. Lippu oli kateissa 30 vuotta.

## Rakennus
Talo on hirsirunkoinen ja vuoraamaton. Talossa ei ole varsinaista perustusta, vaan se on pystytetty ”mukulakivisokkelin” päälle. Värityksenä on punamulta. Katteena on alun perin ollut höyläpäre. Vuonna 1960 katteeksi on laitettu alumiinipelti. Sisäkatto on paneloitu, sisäseinät on paneloitu ja tapetoitu. Talon ikkunat on uusittu vuoden 1930 paikkeilla. Kuisti rakennettiin noin vuonna 1920, ja samaan aikaan rakennettiin  kulissivarasto, joka on purettu vuonna 1960. Talon puulämmitystä on uusittu moneen kertaan. Juhlasali on ollut lämmityskiellossa vuonna 1960. Lisärakennuksessa on halkovaja ja käymälät.

Talossa on juhlasali näyttämöineen, keittiö ja huoneen ja keittiön asunto sekä kaksi eteistä.

## Toimintaa työväentalolla
Talo on ollut omassa käytössä ja myöhemmin vuokrattuna.(1982)

## Lähteet